సత్యవరపు నాగపరమేశ్వర గుప్తా
సత్యవరపు నాగపరమేశ్వర గుప్తా ఖగోళ పరిశోధకుడు. స్టీల్ అథారిటీ ఆఫ్ ఇండియాకు చెందిన దుర్గాపూర్ ప్లాంట్ లో ఉన్నతోద్యోగం చేస్తున్నారు. ప్రముఖ ఖగోళ శాస్త్రవేత్తలైన స్టీఫెన్ హాకింగ్స్ మరియు రోజర్ పెన్ రోజ్ సిద్ధాంతాలను ఛాలెంజ్ చేసిన తెలుగు వానిగా ఖ్యాతిపొందాడు.
ఆయన 1954లో జన్మించారు. 1976లో అనంతపురం లోని జె.ఎన్.టి.యు. కాలేజ్ ఆప్ ఇంజనీరింగ్ లో బి.టెక్. (ఎలక్ట్రికల్ ) పూర్తిచేసారు.1977 మార్చి 10 నలో భిలాయి స్టీల్ ప్లాంట్ లో తన ఉద్యోగ జీవితం ప్రారంభించారు. రిటైరు అవడానికి ముందు ఆ సంస్థలో ఎ.జి.ఎంగా పనిచేసారు. ఈయన వృత్తి రీత్యా ఎలక్ట్రికల్ ఇంజనీరు అయినా ఖగోళ రహస్యాలను తెలుసుకోవాలనే అభిలాష ఎక్కువ. ఆయన ఆగస్టు 31 2014 న పదవీవిరమణ చేసారు ( రిటైరు అయినారు).
ఘంటా గోపాల్‌రెడ్డి
గోపాల్‌రెడ్డి 1932 ఫిబ్రవరి 14న నల్లగొండ జిల్లా గరిడేపల్లి మండలం గడ్డిపల్లిలో జన్మించాడు. అలహాబాద్ విశ్వవిద్యాలయంలో 1948-52 వరకు వ్యవసాయ విద్యనభ్యసించాడు. అనంతరం నల్లగొండలో వ్యవసాయ విస్తరణాధికారిగా కొంతకాలం సేవలందించాడు. 1958లో అమెరికాకు వెళ్లిన గోపాల్‌రెడ్డి 1960-64 వరకు అగ్రికల్చర్ పీజీ పూర్తిచేసి, 1969లో పీహెచ్‌డీ పూర్తిచేశాడు. 1964 నుంచి 1969 వరకు హైదరాబాద్‌లోని వ్యవసాయ విశ్వవిద్యాలయంలో అసోసియేట్‌ ప్రొఫెసర్‌గా విధులు నిర్వర్తించాడు. నాగార్జునసాగర్‌ ఎడమకాలువ తవ్వకాల సమయంలో కాలువకు ఎగువ భాగంలోని బీడు భూములను సాగులోకి తెచ్చేందుకు సుదీర్ఘంగా పోరాటం చేశాడు. 1969లో మహాత్మాగాంధీ ఎత్తిపోతల నిర్మాణానికి కృషిచేశాడు. ఈ పథకాన్ని ఏర్పాటుచేసి రైతుల బీడు భూముల్లో పంట సిరులు కురిపించాడు. దీని నిర్మాణంతో ఉమ్మడి ఆంధ్రప్రదేశ్‌లో ఎత్తిపోతల సృష్టికర్తగా ఆయన మన్ననలు అందుకున్నాడు. రైతులకు వ్యవసాయంతో పాటు వ్యవసాయ అనుబంధ రంగాల్లో శిక్షణలు ఇప్పించాడు. పలు కొత్త వంగడాలను ఆయన సృష్టించారు. శ్రీమాతృకృపా గడ్డిపల్లి అభ్యుదయం స్వచ్ఛంద సంస్థ ఆధ్వర్యంలో 1984-85లో గడ్డిపల్లిలో కృషి విజ్ఞాన కేంద్రాన్ని నెలకొల్పాడు.